C 293/40
DA
Den Europæiske Unions Tidende
18.8.2023
8.2.
Mere end 80 % af de hiv-smittede i Østeuropa i 2018 var stofmisbrugere, de fleste meget unge og de fleste kvinder.
Unge kvinder er hårdere ramt end mænd, bl.a. på grund af prostitution, som hænger tæt sammen med stofmisbrug.
Lokale hiv-epidemier er også blevet dokumenteret blandt marginaliserede grupper af stiknarkomaner i Vesteuropa.
8.3.
Indsatte har et større stofbrug og mere skadelige forbrugsmønstre end befolkningen generelt, herunder brug af sprøjter, hvilket gør indsatte stofmisbrugere særligt sårbare.
8.4.
Stofmisbrugere har ringe adgang til at blive testet og bliver oftere diagnosticeret sent.
Selv i Italien udgjorde hiv-testede stofmisbrugere en lav procentdel af alle lokale brugere af misbrugstjenester, og der tilbydes sjældent test uden hiv-relaterede symptomer.
8.5.
Der er ingen tvivl om, at stofmisbrugere har begrænset adgang til behandling, hvilket dog varierer fra land til land.
Samlet set anslås det, at kun 8 % af stofmisbrugere er i antiretroviral behandling, og at kun 20 % af alle, der er i behandling, er stofmisbrugere.
Sammenlignet med hiv-smittede i befolkningen generelt er det også mindre sandsynligt, at stofmisbrugere modtager virushæmmende behandling.
Det skyldes, at stofmisbrugere er mere tilbøjelige til ikke at følge behandlingen og ofte helt standser den.
Dette fører til en højere risiko for dødsfald som følge af aids blandt hiv-positive stofmisbrugere.
8.6.
Der er behov for programmer, der mere effektivt når ud til stofmisbrugere, hvis målet om at sikre universel adgang til hiv-behandling både i og uden for Europa skal nås.
9.
Mænd, der har sex med mænd 9.1.
Generelt har mænd, der har sex med mænd, 27 gange større risiko for at blive smittet med hiv end befolkningen generelt (6).
Nogle biologiske faktorer gør det lettere at få hiv.
De fleste mænd, der har sex med mænd, smittes med hiv gennem ubeskyttet anal sex, som er den seksuelle praksis, hvor der er størst risiko for at blive smittet med hiv.
I denne befolkningsgruppe kan et stort antal seksuelle partnere og den udbredte, lejlighedsvise brug af stoffer, herunder intravenøse stoffer (som ofte involverer sex, kaldet »chemsex«), også bidrage til de mange tilfælde af hiv hos mænd, der har sex med mænd.
9.2.
Den antiretrovirale behandling, der er blevet mere udbredt, og som samlet set har begrænset spredningen af hiv markant, har ikke haft samme effekt blandt mænd, der har sex med mænd.
Tværtimod har der i de seneste år været en stigning i antallet af hiv-smittede i denne befolkningsgruppe i mange vestlige lande (7), og andelen af tilfælde, der kan henføres til overførsel blandt mænd, der har sex med mænd, har gradvist været stigende.
9.3.
Kondom er med til at forhindre hiv-smitte og andre seksuelt overførte infektioner, men brugen af kondom er ikke så udbredt som følge af kulturelle, uddannelsesmæssige og forsyningsmæssige barrierer, der afspejler forskellige sociale situationer og sundhedstjenester.
9.4.
Der er forskellige hindringer for adgang til forebyggelsesværktøjer i mange lande og under mange individuelle omstændigheder på grund af stigmatisering, homofobi og diskrimination, hvilket gør det vanskeligt at få adgang til sundhedsydelser og ordentlig information.
Der er mange eksempler på, at det er strafbart at have sex med personer af samme køn, hvilket tvinger de pågældende til at leve under jorden og skjule deres seksuelle orientering eller endnu værre deres identitet.
Selv hvor lovgivningen ikke er åbenlyst diskriminerende, afholder stigmatisering og frygt folk fra at tilgå hiv-tjenester, og de er dermed uvidende om de værktøjer til forebyggelse af hiv-infektion, der findes.
9.5.
Stigmatisering påvirker også adgangen til at blive testet og diagnosticeret.
Mange mænd, der har sex med mænd, rapporterer, at de frygter, at sundhedspersoner dømmer dem, og de venter derfor med at blive testet med det resultat, at de ofte bliver diagnosticeret sent.
Da de ikke er klar over, at de er smittede, har de ikke adgang til antiretrovirale lægemidler, hvilket — ud over at have en effekt på deres helbred — ville have mindsket risikoen for overførsel til seksuelle partnere.
(6) (7)
Overalt i verden er mænd, der har sex med mænd, i større risiko for at blive hiv-smittet, men infektionsraten varierer mellem geografiske områder: I Nordamerika og Vesteuropa udgør de 50 % af alle nyligt indberettede hiv-tilfælde, i Latinamerika 47 %, ca. 20 % i Østeuropa, Asien, Mellemøsten og Nordafrika og 12 % i Afrika.
I Vesteuropa steg antallet af hiv-positive blandt mænd, der har sex med mænd, med næsten 20 % mellem 2010 og 2014.
Blandt mænd i Italien stilles de fleste nye hiv-diagnoser blandt mænd, der har sex med mænd.